1. ปัจจัยความเสี่ยง

ปัจจัยความเสี่ยงที่มีผลกระทบต่อการดำเนินงานของบริษัท
โดยปัจจัยความเสี่ยงของบริษัทสามารถจำแนกได้ดังนี้

1.1 ความเสี่ยงเกี่ยวกับการดำเนินธุรกิจ

ความเสี่ยงด้านระยะเวลาในการพัฒนาโครงการจนแล้วเสร็จ
ในการพัฒนาโครงการคอนโดมิเนียมประเภทอาคารสูงที่ต้องใช้ระยะเวลาในการก่อสร้างอย่างน้อย
2 – 3 ปี ขึ้นอยู่กับจำนวนชั้นและขนาดของโครงการ ซึ่งต่างจากการก่อสร้างโครงการแนวราบ
ที่ใช้เวลาประมาณ 6 เดือน - 1 ปี ซึ่งสั้นกว่า
ดังจะเห็นได้ว่าจากการพัฒนาโครงการของบริษัทในอดีตและปัจจุบันนั้น
รายได้หลักของบริษัทส่วนใหญ่มาจากการขายอสังหาริมทรัพย์ โดยเฉพาะคอนโดมิเนียม
รายได้จากการขายในปัจจุบันนั้นมาจากโครงการเซ็นต์หลุยส์ แกรนด์เทอเรส
และโครงการบ้านรวิภา สุขุมวิท (ทาวน์เฮ้าส์) บริเวณซอยอุดมสุข เป็นโครงการแนวราบ
ซึ่งการรับรู้รายได้ของโครงการเหล่านี้ บริษัทจะรับรู้รายได้ตามอัตราร้อยละของงานที่ทำเสร็จ
โดยปัจจุบันบริษัทสามารถทยอยรับรู้รายได้จากโครงการต่างๆเหล่านี้ได้แล้วเนื่องจากการก่อสร้างแล้วเสร็จเรียบร้อยแล้ว
แต่เมื่อโครงการเหล่านี้รับรู้รายได้ครบถ้วนแล้ว
อาจจะทำให้บริษัทได้รับผลกระทบจากความไม่ต่อเนื่องของรายได้
จากการไม่มีโครงการที่พัฒนาเพื่อขายอย่างต่อเนื่อง

อย่างไรก็ตาม
ถึงแม้ว่าในการพัฒนาโครงการคอนโดมิเนียมแต่ละโครงการจะใช้ระยะเวลาในการก่อสร้างนาน
แต่หากพิจารณางบการเงินในภาพรวมของแต่ละปีบริษัทสามารถทยอยรับรู้รายได้ของแต่ละโครงการทุกปี
โดยสำหรับโครงการสีลม แกรนด์เทอเรสยังสามารถรับรู้รายได้บางส่วนในปี 2549 และ
สำหรับโครงการเซ็นต์หลุยส์ แกรนด์เทอเรส สามารถรับรู้รายได้ตั้งแต่ปี 2549 2550 2551 และ
ในปี2552 คาดว่าจะรับรู้รายได้ส่วนที่เหลือทั้งหมด ซึ่งการก่อสร้างแล้วเสร็จสมบูรณ์
ในเดือนมกราคม 2550 และโครงการบ้านรวิภา สุขุมวิท
ซึ่งแล้วเสร็จและทยอยรับรู้รายได้อย่างต่อเนื่อง นอกจากนี้
บริษัทได้เริ่มเตรียมการพัฒนาโครงการเพิ่มเติม เพื่อสร้างความต่อเนื่องของรายได้ในแต่ละปีด้วย
เช่น โครงการแมริออท เอ็คเซ็คคิวทีฟ อพาร์ทเม้นท์ – สาทร วิสต้า กรุงเทพฯ (สาทร เทอเรส)
ซึ่งเปลี่ยนรูปแบบจากคอนโดมิเนียมเป็นเซอร์วิส อพาร์ทเม้นท์
ซึ่งจะสามารถสร้างรายได้ให้บริษัทได้ในปี 2552
และในอนาคตบริษัทจะเพิ่มโครงการประเภทให้เช่าให้มากขึ้น โดยจากเดิมบริษัท
มีรายได้จากการขายร้อยละ 90 และรายได้อื่นร้อยละ 10 โดยในอนาคต
บริษัทตั้งเป้าหมายว่าจะมีรายได้จากการขายร้อยละ 70 และรายได้จากการให้เช่าร้อยละ 30
เพื่อลดความเสี่ยงจากความไม่ต่อเนื่องของรายได้
และสร้างความมั่นคงให้แก่บริษัทและผู้ถือหุ้นในอนาคต

ความเสี่ยงจากการชะลอตัวของยอดขาย จากภาวะการชะลอตัวทางเศรษฐกิจและการเงินในปี
2551 ที่ผ่านมาได้ส่งผลกระทบต่อธุรกิจต่างๆ โดยเฉพาะอย่างยิ่ง ธุรกิจอสังหาริมทรัพย์
เนื่องจากลูกค้าชะลอการซื้ออสังหาริมทรัพย์ลงอย่างมากจากความไม่มั่นใจในภาวะทางเศรษฐกิจ
อีกทั้งสถาบันการเงิน ต่างก็ชะลอและเข้มงวดกับการให้สินเชื่อกับลูกค้ารายย่อยที่ขอสินเชื่อ
ซึ่งส่งผลกระทบโดยตรงต่อยอดขายของธุรกิจอสังหาริมทรัพย์ โดยเฉพาะกับบริษัท
ในปีที่ผ่านมายอดของคอนโดมิเนียมโครงการใหม่ 2
โครงการของบริษัทที่กำลังพัฒนาและเปิดขายอยู่นั้น
ยอดขายไม่กระเติ้องขึ้นเนื่องจากภาวะการณ์ดังกล่าว บริษัทจึงมีแผนการชะลอการพัฒนาโครงการทั้ง
2 โครงการ เพื่อรอดูทิศทางสถานการณ์ทางเศรษฐกิจและความมั่นใจของลูกค้าสักระยะหนึ่งก่อน

อย่างไรก็ตาม ต้นปี 2552 รัฐบาลได้ออกมาตราการต่างๆ ทางภาษี
เพื่อกระตุ้นการซื้ออสังหาริมทรัพย์
เพื่อมีเงินหมุนเวียนในระบบและกระตุ้นให้เศรษฐกิจมีความมั่นคงมากขึ้น
แต่ก็ยังไม่แน่ว่าแผนการกระตุ้นการซื้ออสังหาริมทรัพย์จะได้ผลอย่างไร
และสำหรับแผนการชะลอโครงการของบริษัทนั้น บริษัทคาดว่าโครงการจะสามารถพัฒนาต่อได้
โดยขอพิจารณาสถานการณ์ทางเศรษฐกิจภายในประเทศก่อนว่าจะเป็นไปในทิศทางใด

ความเสี่ยงจากความผันผวนของราคาวัสดุก่อสร้าง
จากภาวะสถานการณ์ราคาน้ำมันดิบในตลาดโลกที่ปรับตัวสูงขึ้นตั้งแต่ปี 2548
และยังคงมีแนวโน้มปรับสูงขึ้นอย่างต่อเนื่องจนถึงครึ่งปีแรกของปี 2551
ซึ่งส่งผลกระทบต่ออัตราเงินเฟ้อ ทำให้ต้นทุนการผลิตสินค้าต่างๆเพิ่มสูงขึ้น
ซึ่งรวมทั้งต้นทุนวัสดุก่อสร้างและต้นทุนในการพัฒนาอสังหาริมทรัพย์
ส่งผลให้ต้นทุนโครงการสูงขึ้นอย่างมาก แต่ในครึ่งปีหลัง ของปี 2551
หลังจากที่ประเทศไทยได้รับผลกระทบจากภาวะเศรษฐกิจการเงินจากสหรัฐอเมริกาที่ชะลอตัวจากสถาบันการเงินต่างๆ
ปรากฎว่าราคาน้ำมันลดลงอย่างต่อเนื่องแต่ราคาสินค้าต่างๆ
ที่ปรับขึ้นไปแล้วนั้นถึงแม้จะลดลงมาแต่ก็ไม่ได้ลดลงจนอยู่ในราคาที่เคยเป็น
นอกจากนี้ในขณะที่ภาวะการแข่งขันที่อยู่อาศัยประเภทคอนโดมิเนียมมีความรุนแรงทำให้มีความต้องการใช้วัสดุก่อสร้างในปริมาณที่สูงในการประกอบธุรกิจ
ซึ่งอาจจะทำให้บริษัทไม่สามารถปรับขึ้นราคาขายห้องชุดเท่ากับต้นทุนในการพัฒนาโครงการที่เพิ่มสูงขึ้นได้มากนัก
ซึ่งอาจจะกระทบต่อความสามารถในการทำกำไรของบริษัทในอนาคต

อย่างไรก็ตามจากการที่บริษัทได้มีการทำสัญญาจ้างผู้รับเหมาโครงการทั้งค่าแรงและค่าวัสดุ
โดยบริษัทผู้รับเหมาก่อสร้างจะเป็นผู้รับผิดชอบในการจัดซื้อวัสดุก่อสร้างหลักเช่น อิฐ หิน ปูน ทราย
และเหล็กเป็นต้น
ดังนั้นหากวัสดุก่อสร้างหลักเหล่านั้นมีการเปลี่ยนแปลงของราคาในระหว่างที่ทำการก่อสร้างโครงการ
จะมีผลกระทบต่อบริษัทไม่มากนัก เนื่องจากผู้รับเหมาก่อสร้างจะเป็นผู้รับความเสี่ยงดังกล่าว
อย่างไรก็ตามหากผู้รับเหมาก่อสร้างหรือบริษัทคาดการณ์ว่าราคาวัสดุก่อสร้างบางประเภทจะปรับตัวสูงขึ้นในอนาคต
ผู้รับเหมาก็จะสำรองวัสดุก่อสร้างไว้ล่วงหน้าเพื่อลดผลกระทบจากการปรับตัวสูงขึ้นของราคาวัสดุก่อสร้าง
ทั้งนี้แม้ว่าการที่ราคาวัสดุก่อสร้างปรับตัวสูงขึ้นจะตกเป็นภาระแก่ทางผู้รับเหมา
แต่ก็ไม่ปรากฏว่าผู้รับเหมาก่อสร้างจะมีการทิ้งงานเมื่อราคาวัสดุก่อสร้างปรับตัวสูงขึ้น
เนื่องจากต้องรักษาชื่อเสียงไว้ในระยะยาว

นอกจากในส่วนของวัสดุก่อสร้างหลักดังกล่าวซึ่งจัดซื้อโดยผู้รับเหมาก่อสร้างแล้ว
วัสดุก่อสร้างบางประเภทที่สามารถนับจำนวนได้แน่นอนและมีราคาต่อหน่วยค่อนข้างสูง
หรือวัสดุก่อสร้างที่มีความผันผวนของราคาในบางช่วงเวลา เช่นลิฟท์ สุขภัณฑ์ เครื่องกำเนิดไฟฟ้า
เป็นต้น บริษัทจะเป็นผู้จัดหาเองเพื่อเป็นการควบคุมคุณภาพและมาตรฐานให้เป็นไปตามที่กำหนด
โดยสั่งซื้อตามจำนวนที่ใช้จริงเพื่อลดปัญหาการเก็บสินค้าคงคลังเกินความจำเป็น
โดยสินค้าบางอย่างอาจมีการทำสัญญาซื้อขายล่วงหน้าเพื่อลดความเสี่ยงจากความผันผวนของราคา
โดยบริษัทต้องมีการติดตามสถานการณ์ทางเศรษฐกิจ การเงิน การเมือง
ในขณะนั้นประกอบการพิจารณาเรื่องดังกล่าวประกอบด้วย

1.2 ความเสี่ยงด้านการเงิน

ความเสี่ยงทางด้านโครงสร้างทางการเงินของบริษัท
ในปัจจุบันบริษัทประกอบธุรกิจหลักเพียงอย่างเดียวคือธุรกิจขายอสังหาริมทรัพย์
ซึ่งการรับรู้รายได้ของบริษัทนั้นเป็นการรับรู้รายได้ตามวิธีอัตราร้อยละของงานที่ทำเสร็จ
ซึ่งอาจจะทำให้ขาดความต่อเนื่องจากวิธีการรับรู้รายได้และจากโครงการที่บริษัทกำลังพัฒนาที่มีไม่มากนักโดยเฉพาะอย่างยิ่งจากภาวะทางเศรษฐกิจที่ชะลอตัวอย่างมาก
ในปีที่ 2551

อย่างไรก็ตามหากพิจารณางบการเงินในภาพรวมของบริษัทในแต่ละปีที่ผ่านมาบริษัทยังคงสามารถทยอยการรับรู้รายได้อย่างต่อเนื่อง
จากโครงการในปัจจุบันและในอนาคต
นอกจากนี้บริษัทยังมีโครงการให้เช่าซึ่งจะเป็นโครงการที่จะสร้างรายได้ให้บริษัทได้อย่างต่อเนื่องและสม่ำเสมอในอนาคต
โดยในปี 2552 บริษัทจะสามารถเริ่มรับรู้รายได้จากการให้เช่าจากโครงการแมริออท
เอ็คเซ็คคิวทีฟ อพาร์ทเม้นท์ - สาทร วิสต้า กรุงเทพฯ
ซึ่งจะแล้วเสร็จและเริ่มดำเนินการได้ในไตรมาสแรกของปี 2552

ความเสี่ยงเรื่องสัดส่วนการถือหุ้นของผู้ถือหุ้น (Control Dilution)
จากมติที่ประชุมสามัญผู้ถือหุ้นประจำปี 2547 เมื่อวันที่ 15 กันยายน 2547
ได้อนุมัติการจำหน่ายใบสำคัญแสดงสิทธิให้กรรมการและพนักงานของบริษัทจำนวน 10,000,000
หน่วย โดยไม่คิดมูลค่า (-0- บาท) คิดเป็นร้อยละ 4.44
ของจำนวนหุ้นที่จำหน่ายได้แล้วหลังการเสนอขายหุ้นต่อประชาชนในครั้งนี้
มีอัตราการใช้สิทธิใบสำคัญแสดงสิทธิ 1 หน่วยต่อหุ้นสามัญ 1 หุ้น ราคาใช้สิทธิเท่ากับร้อยละ 85
ของราคาเสนอขายหุ้นสามัญให้แก่ประชาชนทั่วไปครั้งแรก (IPO Price) มีอายุ 5 ปี
นับแต่วันที่ออกใบสำคัญแสดงสิทธิ โดยผู้ถือใบสำคัญแสดงสิทธิสามารถใช้สิทธิตามใบสำคัญแสดงสิทธิได้
เป็นจำนวนไม่เกินร้อยละ 25
ของจำนวนใบสำคัญแสดงสิทธิทั้งหมดที่จัดสรรให้แก่ผู้ถือใบสำคัญแสดงสิทธิแต่ละราย ทุกๆ ระยะเวลา
3 เดือนภายหลังครบกำหนด 15 เดือน นับแต่วันที่ออกใบสำคัญแสดงสิทธิให้แก่กรรมการและพนักงาน
ทั้งนี้
หากกรรมการและพนักงานของบริษัทที่ได้รับการจัดสรรใบสำคัญแสดงสิทธิใช้สิทธิตามใบสำคัญแสดงสิทธิทั้งจำนวน
จะส่งผลกระทบต่อสิทธิในการออกเสียงและสัดส่วนการถือหุ้นของผู้ถือหุ้น (Control Dilution)
ภายหลังการเสนอขายหุ้นต่อประชาชนทั่วไปในครั้งนี้
โดยจำนวนใบสำคัญแสดงสิทธิที่ออกคิดเป็นร้อยละ 13.33
ของจำนวนหุ้นที่เสนอขายแก่ประชาชนทั่วไปในครั้งนี้ และคิดเป็นร้อยละ 4.44
ของจำนวนหุ้นที่จำหน่ายได้แล้วหลังการเสนอขายหุ้นต่อประชาชน โดยเริ่มใช้สิทธ์ได้ตั้งแต่วันที่ 30
เมษายน 2550 และจะครบกำหนดในวันที่ 25 ตุลาคม 2552 อัตราการใช้ใบสำคัญแสดงสิทธิ์ คือ
ใบสำคัญแสดงสิทธิ์ 1 หน่วย แปลงเป็นหุ้นสามัญได้จำนวน 1 หุ้น

อย่างไรก็ตาม
ใบสำคัญแสดงสิทธิดังกล่าวมีกำหนดเงื่อนไขว่าสามารถใช้สิทธิครั้งแรกได้ในวันทำการสุดท้ายของเดือนที่
18 นับแต่วันที่ออกใบสำคัญแสดงสิทธิ
ซึ่งจะช่วยป้องกันการมีหุ้นเพิ่มขึ้นในช่วงแรกที่หุ้นของบริษัทเข้าทำการซื้อขายในตลาดหลักทรัพย์ฯ
นอกจากนี้การใช้สิทธิแปลงสภาพดังกล่าวจะส่งผลให้บริษัทมีสภาพคล่องดีขึ้นโดยสามารถนำเงินที่ได้รับจากการใช้สิทธิมาใช้เป็นเงินทุนหมุนเวียนของบริษัท
ณ วันที่ 31 ธันวาคม 2551 บริษัทมีจำนวนใบสำคัญแสดงสิทธิที่ยังไม่ใช้สิทธิ จำนวน 3.1 ล้านหน่วย
ซึ่งจะครบกำหนดในเดือน ตุลาคม 2552

ความเสี่ยงจากการเปลี่ยนแปลงของอัตราดอกเบี้ย อัตราดอกเบี้ยที่มีแนวโน้มเพิ่มขึ้นตั้งแต่ปลายปี
2547 เนื่องจากทิศทางของอัตราดอกเบี้ยในต่างประเทศ อัตราเงินเฟ้อ ราคาน้ำมันที่สูงขึ้น
และสภาพคล่องในระบบธนาคารพาณิชย์ที่ลดลง โดยในช่วงครึ่งปีแรกของปี 2551
อัตราดอกเบี้ยของธนาคารพาณิชย์ ได้ปรับสูงขึ้นยู่ในช่วงประมาณร้อยละ 1.00 – 1.25
และในช่วงครึ่งปีหลังของปี 2551 จึงเริ่มคงที่
แต่หลังจากภาวะเศรษฐกิจและการเงินของประเทศสหรัฐอเมริกาได้รับผลกระทบอย่างรุนแรงจากวิกฤติ
sub prime ที่เกิดขึ้นมาตั้งแต่ปี 2550 นั้น
ก็มีแนวโน้มว่าอัตราดอกเบี้ยจะมีแนวโน้มลดลงตั้งแต่ปลายปี 2551 จนถึงครึ่งปีแรกของปี 2552
ในภาวะที่ดอกเบี้ยปรับสูงขึ้นก็จะทำให้ต้นทุนการเงินของผู้ประกอบการเพิ่มขึ้น
รวมทั้งทำให้ภาระการชำระเงินกู้ลูกค้ารายย่อยเพื่อที่อยู่อาศัยเพิ่มขึ้นด้วย

[] ; ตารางและกราฟแสดงแนวโน้มอัตราดอกเบี้ยเงินกู้ลูกค้าธุรกิจชั้นดี Minimum Loan Rate
(MLR)

ที่มา : ธนาคารแห่งประเทศไทย

อย่างไรก็ตามจากโครงสร้างทางการเงิน บริษัทฯ มีนโยบายจัดหาแหล่งเงินทุนโดยการกู้ยืม
(Project Finance) เพื่อให้สอดคล้องกับระยะเวลาการก่อสร้าง
นอกจากนี้ด้วยโครงการที่มีศักยภาพบนทำเลที่ดี ต้นทุนการกู้ยืมระยะยาวของบริษัทฯ ส่วนใหญ่
เป็นดอกเบี้ยคงที่ และบางส่วนเป็นอัตราดอกเบี้ยลอยตัว
และแม้บริษัทจะมีอัตราดอกเบี้ยลอยตัวเป็นส่วนประกอบของต้นทุนโครงการก็ตาม
แต่ด้วยศักยภาพของบริษัทฯ อัตราดอกเบี้ยลอยตัวที่สถาบันการเงินเสนอให้กับบริษัทฯ
จัดอยู่ในระดับต่ำ หากเทียบกับระดับอุตสาหกรรม คือ MLR- 0.25 ถึง 2 นอกจากนี้ในปี 2550
โครงการเซ็นต์หลุยส์ แกรนด์ เทอเรส แล้วเสร็จ และโครงการ บ้านรวิภา สุขุมวิท (ทาวน์เฮ้าส์)
บริเวณซอยอุดมสุข แล้วเสร็จ ซึ่งทั้ง 2 โครงการพร้อมโอนเมื่อมีการขายและทำสัญญาทั้ง 2
โครงการมี มูลค่ารวมกว่า 1,500 ล้านบาท โดยบริษัทฯ ได้คืนเงินกู้จากทั้ง 2 โครงการ
ทั้งจำนวนแล้ว นอกจากนี้แนวโน้มของอัตราดอกเบี้ยในปี 2552 อาจจะมีแนวโน้มลดลง
เนื่องจากผลกระทบของ ภาวะถดถอยทางเศรษฐกิจโลก
และจากนโยบายการกระตุ้นเศรษฐกิจของภาครัฐบาล
ดังนั้นคาดว่าอัตราดอกเบี้ยจะไม่ส่งผลกระทบต่อต้นทุนทางการเงินของบริษัทฯมากนัก

ส่วนผลกระทบจากการเพิ่มขึ้นของอัตราดอกเบี้ยกับภาระค่างวดของลูกค้า ศึกษาจากตาราง

กรณี กู้ 1 ล้านบาท ระยะเวลา 20 ปี เงินงวดจะเปลี่ยนแปลงไปอย่างไร ในอัตราดอกเบี้ยต่างๆ

  -------------- -------------------- ------------------ -----------------
  อัตราดอกเบี้ย     เงินงวด               เงินงวดที่เพิ่มขึ้นจาก 6% (% ที่เพิ่มขึ้นจาก 3%)

  6.00           7,164                0                  0

  6.25           7,309                145                2.02

  6.50           7,455                291                4.06

  6.75           7,603                439                6.13

  7.00           7,753                589                8.22

  7.25           7,903                739                10.32

  7.50           8,055                891                12.44

  7.75           8,209                1,045              14.59

  8.00           8,364                1,200              16.75

  8.25           8,520                1,356              18.93

  8.50           8,678                1,514              21.13

  8.75           8,837                1,673              23.35

  9.00           8,997                1,833              25.59
  -------------- -------------------- ------------------ -----------------

จากตารางจะเห็นได้ว่า อัตราดอกเบี้ยเพิ่มขึ้นร้อยละ 1 เงินงวดเพิ่มขึ้นประมาณร้อยละ 8

อัตราดอกเบี้ยเพิ่มขึ้นร้อยละ 2 เงินงวดเพิ่มขึ้นประมาณร้อยละ 16

อัตราดอกเบี้ย MLR เฉลี่ยของธนาคารพาณิชย์ ณ 31 ธ.ค.51 อยู่ที่ ประมาณร้อยละ 6.5-7
ซึ่งเงินค่างวดจะเพิ่มขึ้นเพียง 590 บาทต่อเดือน

1.3 ความเสี่ยงด้านกฎหมาย

ในปี 2551 นอกเหนือจากอัตราดอกเบี้ย ราคาน้ำมัน อัตราเงินเฟ้อ
ที่ส่งผลต่อความไม่แน่นอนของภาวะเศรษฐกิจแล้ว สถานการณ์ความไม่สงบในพื้นที่ภาคใต้,
ความไม่แน่นอนทางการเมือง เช่น การเปลี่ยนแปลงรัฐบาล
ก็ส่งผลต่อการกำหนดทางกฎหมายและนโยบายต่างๆ
ที่เกี่ยวข้องกับการดำเนินธุรกิจภายในประเทศโดยรวม โดยในปี 2549
การประกาศใช้การจัดระบบผังเมืองรวมฉบับใหม่ของกรุงเทพมหานครที่เริ่มใช้ตั้งแต่วันที่ 16
พฤษภาคม 2549 จนถึง วันที่ 15 พฤษภาคม 2554
ซึ่งการเปลี่ยนแปลงสาระสำคัญในปลายประเด็นได้ส่งผลกระทบในด้านต่างๆ อย่างมีนัยสำคัญได้แก่
อัตราส่วนพื้นที่อาคารรวมต่อพื้นที่ที่ดิน (FAR) และ อัตราส่วนของที่ว่างต่อพื้นที่อาคารรวม (OSR)
ในปี 2550 มีกฎหมายใหม่ที่เกี่ยวข้องกับอสังหาริมทรัพย์เพิ่มเติมทั้งข้อกำหนดกฎหมายสิ่งแวดล้อม
(สวล.)
ที่เน้นลดปัญหาโลกร้อนที่กระทบต่อการขอใบอนุญาตรวมถึงข้อกำหนดของโครงสร้างอาคารที่รองรับแผ่นดินไหวที่จะทำให้ต้นทุนในการก่อสร้างเพิ่มขึ้นร้อยละ
2-5
ซึ่งข้อกำหนดนี้เหล่านี้ได้ส่งผลกระทบอย่างมีนัยสำคัญกับผู้ที่เกี่ยวข้องกับในธุรกิจอสังหาริมทรัพย์ในหลายส่วนด้วยกัน
โดยเฉพาะผู้ประกอบการอสังหาริมทรัพย์ที่ต้องการซื้อที่ดินใหม่เพื่อพัฒนาโครงการ
เช่นโอกาสของการทำกำไรที่ลดลงตามต้นทุนในการดำเนินธุรกิจที่เพิ่มขึ้น
ซึ่งมีความจำเป็นต้องจำกัดขนาดโครงการให้เล็กลงบนขนาดที่ดินเท่าเดิม
จำนวนห้องพักของโครงการที่ลดลงในกรณีของอาคารชุด
หรือจำนวนเนื้อที่ใช้สอยที่แคบลงในกรณีของอาคารสำนักงานและห้างสรรพสินค้า และในเมื่อวันที่ 27
กุมภาพันธ์ 2551 ได้มีพระราชบัญญัติอาคารชุดฉบับที่ 4 พ.ศ. 2551
ซึ่งเป็นการแก้ไขเพิ่มเติมกฎหมายว่าด้วยอาคารชุด
ซึ่งมีบทบัญญัติบางประการเกี่ยวกับการจำกัดสิทธิและเสรีภาพของบุคคล

อย่างไรก็ตามข้อจำกัดของการจัดระบบผังเมืองใหม่นั้น ไม่ส่งผลต่อการดำเนินโครงการในอนาคต
ของบริษัทฯ
เนื่องจากก่อนที่บริษัทฯจะซื้อที่ดินมาเพื่อพัฒนาโครงการนั้นบริษัทฯได้มีการศึกษาถึงความเป็นไปได้ของโครงการอย่างละเอียด
ทั้งด้านกฎหมาย การตลาด การเงิน ได้แก่ที่ดินที่ได้มาเพื่อพัฒนาโครงการเมโทร อเวนิว สุขุมวิท
66 และเมโทร อเวนิว รัชโยธินนั้น บริษัทฯได้มีการคำนวณ FAR และ OSR
ว่าสอดคล้องกับการจัดระบบผังเมืองฉบับใหม่เรียบร้อยแล้ว
รวมทั้งได้ศึกษาความเป็นไปได้ทางการเงินซึ่งประกอบด้วยรายได้และต้นทุนการก่อสร้างไว้ล่วงหน้าแล้ว